དེ་ཡང་འཇམ་མགོན་བླ་མ་ཤར་ཙོང་ཁ་པ་ཆེན་པོ་མཆོག་གིས་བོད་རབ་བྱུང་བདུན་པའི་ས་གླང་སྟེ་ཕྱི་ལོ་༡༤༠༩ལོའི་ཟླ་དང་པོར་གནས་མཆོག་ལྷ་སར་ལྷ་ལྡན་སྨོན་ལམ་ཆེན་མོ་གསར་དུ་བཙུགས་རྗེས།ལོ་རེ་བཞིན་སེ་འབྲས་དགེ་གསུམ་གཙོ་བྱས་དགེ་འདུན་འདུས་ཚོགས་རྒྱ་ཆེན་པོ་ཟླ་དང་པོའི་ཆོ་འཕྲུལ་སྨོན་ལམ་ལ་ཚོགས་པའི་སྲོལ་བྱུང་།རྗེས་སུ་པཎ་ཆེན་སྐུ་ཕྲེང་བཞི་བ་བློ་བཟང་ཆོས་ཀྱི་རྒྱལ་མཚན་མཆོག་ཆུ་གླང་ཕྱི་ལོ༡༦༡༣ལོ་ནས་ལོ་ངོ་དྲུག་གི་རིང་ལྷ་ལྡན་སྨོན་ལམ་ཆེན་མོའི་ཚོགས་དབུར་ཕེབས་དུས།ལྷ་ལྡན་སྨོན་ལམ་ཆེན་མོའི་སྟེང་གདན་ས་གསུམ་གྱི་དགེ་བཤེས་མཁས་པ་རྣམས་འདེམ་བསྒྲུགས་ཐོག་གཞུང་ཆེན་བཀའ་པོད་ལྔ་ལ་བགྲོ་གླེང་གིས་གྲྭ་སྐོར་དམ་བཅའ་འཇོག་པའི་སྲོལ་ཐོག་མར་བཏོད་ནས་དགེ་བཤེས་ཀྱི་ཆོ་ལོའམ་མཚན་བཏགས་གནང་བ་ལ།ལྷ་ལྡན་རབ་འབྱམས་པའམ་ཚིག་བསྡུས་ན་ལྷ་རམས་པ་ཞེས་ཡོངས་སུ་གྲགས་པ་དེའོ།།པཎ་ཆེན་གང་གིས་ལྷ་རམས་པའི་དམ་བཅའ་གསར་འཛུགས་གནང་བ་དེས་གཞུང་ཆེན་བཀའ་པོད་ལྔའི་སློབ་གཉེར་གོང་འཕེལ་དུ་འགྲོ་རྒྱུར་སྐུལ་མ་ཆེན་པོ་ཐེབས་པར་མ་ཟད།བོད་གངས་ཅན་ལྗོངས་སུ་སློབ་གཉེར་གྱི་མཚན་བཏགས་མང་དུ་ཡོད་པ་ལས་ཆེས་མཐོ་བའི་མཚན་བཏགས་སུ་ཡང་གྱུར།དེ་ནས་བཟུང་གདན་ས་གསུམ་གྱི་དགེ་བཤེས་གང་དྲག་རྣམས་ཀྱིས་ལྷ་ལྡན་སྨོན་ལམ་ཆེན་མོའི་ཚོགས་དབུས་སུ་ལྷ་རམས་པའི་དམ་བཅའ་འཇོག་པའི་སྲོལ་དེང་གི་བར་དུ་གནས་སོ།།